Kaisa Puustak
Kaisa Puustak (sündinud 1945 Tallinnas) on tunnustatud Eesti kunstnik, kelle looming keskendub vabagraafikale. Ta lõpetas 1969. aastal Eesti Riikliku Kunstiinstituudi graafika eriala (MA). Alates 1973. aastast on Puustak aktiivselt osalenud näitustel, ta on nii Eesti Kunstnike Liidu kui Eesti Vabagraafikute Ühenduse auliige.   1970. aastatel mängisid naisgraafikud olulist rolli Eesti kunstis, kus Puustak oli üks võtmefiguuridest. Sel ajastul taaselustus huvi realismi vastu nii maalikunstis kui graafikas. Puustakit on kiidetud tema võime eest kujutada reaalsust, samal ajal põimides teostesse  sügavamaid ja poeetilisi teemasid. Koos kaasaegsete Urmas Ploomipuu ja Marje Üksisega tundis Puustak huvi igapäevaste motiivide vastu. Tema töödes on kasutatud meisterlikult pehmelaki ja akvatinta tehnikaid, mis annavad loomingule täpsuse ja sügavuse. Puustak, keda kriitikud tunnustasid vaikelu meistrina, tõi igapäevaesemed teravalt ja realistlikult esile, samas tabades võõrandumise ja distantseerumise tunde. Puustaki loomingus on olulisel kohal argised motiivid ja detailirohke realistlikkus - lihtsad esemed nagu kartulikorv või poekott loovad vaikse, kuid mõjusa atmosfääri*. Kaisa Puustakit on aastaid paelunud ka raudteemotiivide kujutamine, mida võib tõlgendada kui romantilise igatsuse väljendust. Tühjal maastikul kaugusesse suunduvad raudteerööpad, vaade maastikule rongiaknast, need on kujundid, mis pakuvad vaatajale võimaluse mõtetes rännata. Puustak on alates seitsmekümnendatest kuni viimaste aastateni tegutsenud õppejõuna Kunstiinstituudis (hilisemas Kunstiakadeemias), TÜ Viljandi Kultuuriakadeemias ning Soomes Paimio Kansanopistos. Puustak peab pedagoogiametit äärmiselt oluliseks, rõhutades joonistusoskuse arendamist viisil, mis keskendub mitte pelgalt täpsele kopeerimisele, vaid inimese ja iseenda sügavamale tundmaõppimisele. Ta on olnud ka Eesti Graafikakoja juhataja ning ENSV Kunstnike Liidu juhatuse sekretär. Puustak on osalenud biennaalidel ja rahvusvahelistel näitustel nii nõukogude ajal üleliidulistel kujutava kunsti ja graafikanäitustel kui ka Euroopa ja Ameerika mainekates graafikakeskustes. Tema looming on pälvinud tunnustust nii kodu- kui välismaal, sealhulgas Tallinna graafikatriennaali peapreemia, Ljubljana biennaali eripreemia ning diplomeid Moskvast, Minskist ja mujalt. Tema vabagraafika kuulub mitmete mainekate muuseumide ning erakogude kollektsioonidesse Soomes, Rootsis, Saksamaal, Hollandis, USA-s, Kanadas ja Austraalias. Lisaks on ta illustreerinud Eesti autorite lasteraamatuid.    2010. aastal oli Lastekirjanduse Keskuses mahukas ülevaatenäitus Kaisa Puustaki lasteraamatute illustratsioonidest. *Kasutatud NOBA.ac kunstikeskkonna teksti https://noba.ac/et/kunstnik/kaisa-puustak/ ja Eesti Kunstiajalugu 6, 1940-1991, lk 156 Sirje Helme teksti graafikakunstist